Ilesia de Santa María la Mayor de Rubiuelos de Mora

A ilesia de Santa María la Mayor de Rubiuelos de Mora ye una ilesia gotica situada en a localidat de Rubiuelos de Mora en a comarca de Gúdar-Chabalambre, Aragón. Estió colechiata, por lo que a vegadas ye conoixida como colechiata de Santa María la Mayor de Rubiuelos de Mora.

Historia
L'edificio prencipió a construyir-se en primerías d'o sieglo XVII, estando rematau en l'anyo 1620. O prochecto inicial d'a ilesia ye obra d'o mayestro valenciano Pero del Solar. Prencipioron as obras os mayestros Pero de Letro, Chaime d'Estoda y Pero de Magallón, encara que debiu a bels problemas s'habió de contratar un nuevo prochecto a o francés Chuan de Lacambra, qui morió a metat d'a construcción, continando as obras o suyo disciplo Pero Ambuesa, qui la cubrió en 1617.

O estuquista bizcaíno Francisco Miliqueta fació a voveda conchiforme d'o presbiterio, rematando-se o cuerpo d'a ilesia en l'anyo 1620. Pero Ambuesa s'encargó de rematar a torre, que sería presta en 1627.

En 1844 i habió un incendio que destruyió o retablo mayor, fendo-se en 1859 un atro en estilo neoclasico y incluyindo un lienzo d'a Coronación, copia de Velázquez.

Descripción
Se tracta d'un templo de planta rectangular con d'una sola nau. Incluye una sala capitular d'o sieglo XIX, en a que se reuniba lo capítol d'a colechiata, y un coro de sillerío barroco. A dentrada ye protechida por una reixa, obra de Manuel Baselga, que da paso a un portegau con vueltas de crucería. Tien frontera en dos cuerpos: o primero formau por columnas doricas, y o segundo por capilletas, en que se troba a titular d'o templo y o escudo de Rubiuelos de Mora.

Dentro i hai un total de seis capiellas laterals adedicadas a diferents usos y santidaz: a capiella baptismal, con reixada d'o sieglo XIV, a d'a Purisma, a d'o Carmen, a d'o Salvador, d'o Rosario y de Sant Chusé. Cal sinyalar que a capiella d'o Carmen estió una ampliación d'o templo realizada en o sieglo XIX.

A torre d'a ilesia ye formada por tres cuerpos cuadraus y un cuarto octogonal, a on se troban as campanas (datando una d'ellas de 1476), rematando en una chicota lanterna.

 Galería d'imáchens 

 Enlaces externos 

  Ex-colechiata de Santa María la Mayor
  En a pachina d'o SIPCA

Rubiuelos de Mora
Rubiuelos de Mora
María la Mayor de Rubiuelos de Mora
María la Mayor de Rubiuelos de Mora
María la Mayor de Rubiuelos de Mora
María la Mayor de Rubiuelos de Mora
María la Mayor de Rubiuelos de Mora
Categoría:Molimentos de Rubiuelos de Mora